Staking dreig by Rand WaterArgieffoto Werknemers by Rand Water kan dalk staak en dit kan ŉ invloed op watervoorsiening hê, het ŉ vakbondverteenwoordiger Vrydag gesê. “Die maatskappy is besig om te herstruktureer en die bestuur en personeel bots oor die noodsaaklike-dienste-ooreenkoms en wie daardeur gedek word,” het Andre Venter, woordvoerder vir die vakbond United Association of South Africa (UASA), gesê. Die saak is Dinsdag na die Kommissie vir Versoening, Bemiddeling en Arbitrasie verwys. “In plaas daarvan om aan ŉ konstruktiewe debat en onderhandelings deel te neem, het die uitvoerende hoof besluit om eerder werknemers te dreig met afdankings indien hulle aan ŉ staking sou deelneem,” het Venter bygevoeg. “Hierdie houding is verlede jaar ook tydens die loononderhandelinge opgemerk.” Venter het gesê gegewe die ekonomiese klimaat is ŉ staking nie die beste opsie nie, maar sonder konstruktiewe besprekings wil dit voorkom of ŉ volskaalse staking onafwendbaar is. Rand Water-bestuur het versoek dat die partye Maandag, 17 Augustus, weer vergader.